หุ้นเอื้อวิทยาขายต้นมิ.ย.นี้ไม่เกิน2บาท
“เอื้อวิทยา” บริษัทลูก CEN ได้ฤกษ์ขายหุ้น ต้น มิ.ย.นี้ ก่อนเข้าตลาดเทรดปลายเดือนตั้งราคา 1.70-2 บาท
8 พ.ค. 2555

“เอื้อวิทยา” บริษัทลูก CEN ได้ฤกษ์ขายหุ้น ต้น มิ.ย.นี้ ก่อนเข้าตลาดเทรดปลายเดือนตั้งราคา 1.70-2 บาท 
นายชูพงศ์ ธนเศรษฐกร กรรมการผู้จัดการสายงานวาณิชธนกิจ บริษัทหลักทรัพย์ คันทรี่ กรุ๊ป (CGS) เปิดเผยว่า บล.CGS เป็นที่ปรึกษาการเงินและผู้จัดการการจัดจำหน่ายและรับประกันการจำหน่าย (รีดอันเดอร์ไรต์) หุ้นบริษัท เอื้อวิทยา ซึ่งจะเซ็นสัญญาแต่งตั้งรีดอันเดอร์ไรต์เตอร์วันที่ 14 พ.ค.นี้ และขายหุ้นให้ประชาชนทั่วไป (IPO) ต้นเดือน มิ.ย. จำนวนหุ้นที่เสนอขายทั้งหมด 99.496 ล้านหุ้น คาดหุ้นเข้าซื้อขายในตลาดหลักทรัพย์เอ็มเอไอ (mai) ก่อนปลายเดือน มิ.ย.นี้ 
กรรมการผู้จัดการ CGS กล่าวว่า จำนวนหุ้นเอื้อวิทยาแบ่งเสนอขายเป็น 2 ส่วน คือ ส่วนแรกจำนวน 28.30 ล้านหุ้น เสนอขายให้กับผู้ถือหุ้นเดิมบริษัท แคปปิทอล เอ็นจิเนียริ่ง เน็ตเวิร์ค (CEN) ซึ่งปิดสมุดทะเบียนวันที่ 8 พ.ค.นี้ ส่วนอีก 71.196 ล้านหุ้น เสนอขายนักลงทุนทั่วไป ราคาเสนอขายเบื้องต้นกำหนดไว้ 1.70–2 บาท ราคาแน่นอนจะกำหนดวันที่ 14 พ.ค.นี้
สำหรับบริษัท เอื้อวิทยา ประกอบธุรกิจรับผลิตเสาโครงเหล็ก ประเภทเสาโครงเหล็กสายส่งไฟฟ้าแรงสูง เสาโครงเหล็กโทรคมนาคม เสาโครงเหล็กสถานีไฟฟ้าย่อย งานโครงเหล็กทั่วไป ตามความต้องการของลูกค้า และให้บริการชุบสังกะสีลูกค้าทั่วไป 
ทั้งนี้ รายได้จากการรับผลิตเสาโครงเหล็กสายส่งไฟฟ้าแรงสูงยังคงเป็นรายได้หลัก ซึ่งปี 2551 รายได้อยู่ในสัดส่วน 70.98% และปี 2552 83% ของรายได้รวม